**Ministru kabineta noteikumu projekta**

**“Prasības pārtikas izplatīšanai pēc minimālā derīguma termiņa beigām” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks | | Ministru kabineta noteikumu projekts „Prasības pārtikas izplatīšanai pēc minimālā derīguma termiņa beigām” (turpmāk – noteikumu projekts) sagatavots, lai veicinātu pārtikas pārpalikumu pārdali un nepieļautu to nonākšanu atkritumos, pilnveidojot patlaban spēkā esošo regulējumu par iespējām pārtikas uzņēmumiem ziedot noteikta veida pārtikas produktus arī pēc minimālā derīguma termiņa “Ieteicams līdz…” beigām.  Noteikumu projekts stāsies spēkā nākamajā dienā pēc tā izsludināšanas. | |
| **I. Tiesību akta projekta izstrādes nepieciešamība** | | |
| 1. | Pamatojums | 1. Pārtikas aprites uzraudzības likuma 11.2 panta otrā daļa.  2. Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Eiropas Parlamenta un Padomes 2011. gada 25. oktobra Regulā (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (turpmāk – Regula Nr. 1169/2011) noteiktajām prasībām pārtikas produktu tirdzniecība pēc minimālā derīguma termiņa beigām, kas marķējumā norādīts kā “Ieteicams līdz…”, ir atļauta, ja attiecīgie pārtikas produkti joprojām ir nekaitīgi un to noformējums nav maldinošs.  Savukārt Pārtikas aprites uzraudzības likuma IV nodaļas 14.panta 2.punktā (turpmāk – likums) ir noteikts, ka pārtika, kurai beidzies derīguma termiņš, jāatzīst par izplatīšanai nederīgu. Tas attiecas gan uz pārtiku, kurai ražotājs norādījis termiņu „Izlietot līdz…” (pārtikai, kas ātri bojājas), gan minimālo derīguma termiņu „Ieteicams līdz…”.  Lai ieviestu Eiropas Komisijas 2017. gada 16. oktobra paziņojumu par Eiropas Savienības pārtikas ziedošanas pamatnostādnēm (turpmāk – pamatnostādnes), tika izstrādāti Ministru kabineta 2019. gada 18. jūnija noteikumi Nr. 261 „Prasības pārtikas izplatīšanai pēc minimālā derīguma termiņa beigām” (turpmāk – noteikumi Nr. 261), kuros nepieciešams izdarīt grozījumus.  Ņemot vērā nepieciešamo grozījumu apjomu, ir sagatavots jauns noteikumu projekts.  1. Spēkā esošie noteikumi Nr. 261 paredz, ka pārtiku pēc minimālā derīguma termiņa beigām var ziedot tikai biedrībām, nodibinājumiem un reliģiskajām organizācijām un to iestādēm, kas nodarbojas ar labdarību. Lai veicinātu pārtikas pārpalikumu pārdali un mazinātu tās nonākšanu atkritumos, nepieciešams noteikt, ka pārtiku varēs ziedot arī tieši galapatērētājam.  2. Noteikumu projektā ir precizēts, ka pārtiku var ziedot pārtikas uzņēmums, tas ir, jebkurš uzņēmums, kas nes vai nenes peļņu, publisks vai privāts, saistīts ar jebkuru pārtikas ražošanas, pārstrādes un izplatīšanas posmu, atbilstoši Eiropas Parlamenta un Padomes 2002. gada 28. janvāra Regulas (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu, (turpmāk – Regula Nr. 178/2002) 3. pantā 2. punktā noteiktajai definīcijai:  1) ka uzņēmējs, kas iesaistīts pārtikas apritē un atbild par mazumtirdzniecību vai izplatīšanas darbībām, kuras neietekmē pārtikas iepakojumu, marķējumu, nekaitīgumu vai veselumu, sāk procedūru, lai izņemtu no tirgus produktus, kas neatbilst pārtikas nekaitīguma prasībām, un sadarbībā ar ražotājiem, pārstrādātājiem, izgatavotājiem un (vai) kompetentajām iestādēm sekmē pārtikas nekaitīgumu, sniedzot attiecīgu informāciju, kas vajadzīga, lai izsekotu pārtiku;  2) ja uzņēmējs, kas iesaistīts pārtikas apritē, uzskata vai tam ir iemesls uzskatīt, ka pārtika, ko tas laidis tirgū, var būt kaitīga cilvēku veselībai, tad tas tūlīt paziņo to kompetentajām iestādēm. Minētie uzņēmēji paziņo kompetentajām iestādēm, kāda darbība īstenota, lai novērstu risku galapatērētājam, un nekavē un neatrunā nevienu cilvēku no sadarbības ar kompetentajām iestādēm saskaņā ar valsts tiesību aktiem un praksi, ja ar to var izvairīties no riska, ko rada pārtika, vai minēto risku samazināt vai novērst.  Savukārt likuma 7.panta pirmajā un otrajā daļā noteikts, ka:  1) pārtikas uzņēmums savā darbībā ir atbildīgs par pārtikas kvalitāti un nekaitīgumu, kā arī par izplatāmās pārtikas atbilstību normatīvajos aktos noteiktajām un uzņēmuma deklarētajām prasībām;  2) persona, kura iesaistījusies kādā no pārtikas aprites posmiem, ir atbildīga par to, lai tiktu izpildītas visas pārtikas apriti reglamentējošās normatīvo aktu prasības;  Likuma 21. panta otrās daļas 1. punktā ir noteiktas Pārtikas un veterinārā dienesta (turpmāk – PVD) funkcijas pārtikas apritē:  a) uzraudzīt un kontrolēt visos pārtikas aprites posmos pārtikas produktu (izņemot nefasētu dzeramo ūdeni, ko iedzīvotājiem piegādā pa ūdensapgādes sistēmām) atbilstību normatīvajos aktos noteiktajām prasībām;  b) atzīt un reģistrēt pārtikas uzņēmumu darbību, kā arī anulēt to atzīšanu un reģistrāciju normatīvajos aktos noteiktajā kārtībā;  c) visos pārtikas aprites posmos uzraudzīt un kontrolēt pārtikas uzņēmumu darbību un pārtikas aprites procesu atbilstību normatīvajos aktos noteiktajām prasībām;  d) visos pārtikas aprites posmos veikt riska faktoru izpēti un analīzi.  Tādējādi pārtikas apritē atļauts iesaistīties uzņēmumiem, kas ir iekļauti PVD uzraudzības objektu reģistrā atbilstoši Ministru kabineta 2010. gada 2. februāra noteikumiem Nr. 104 “Pārtikas uzņēmumu atzīšanas un reģistrācijas kārtība” (turpmāk – noteikumi Nr. 104). Noteikumos Nr. 104 ir noteikts, ka PVD reģistrē arī biedrības, nodibinājumus un reliģiskās organizācijas un to iestādes, kas nodarbojas ar labdarību un līdz ar to iesaistās pārtikas apritē.  Ziedotājs, kas nodod pārtiku ziedošanai, par to, vai saņēmējs nodarbojas ar labdarību, pārliecināsies, ieskatoties PVD tīmekļvietnē publicētajā uzraudzības objektu datubāzē (PVD uzraudzībai pakļauto uzņēmumu darbības veidu klasifikatora kods 32.11. Pārtikas izdales vieta labdarībai).  3. Nepieciešams noteikt, ka ziedot pārtiku tieši galapatērētājam varēs tikai tad, ja ziedotājs nodrošinās atsevišķu vietu pārtikas izdalei un ievēros Eiropas Parlamenta un Padomes Regulas (EK) Nr. 852/2004 par pārtikas produktu higiēnu II pielikuma I nodaļā noteiktās prasības. Noteikumu projektā ir precizēts, ka gadījumos, kad ziedotājs vai saņēmējs nodos pārtiku tieši galapatērētājam, tas nodrošinās, ka ziedošanai paredzētā pārtika ir marķēta ar īpašu, skaidri saskatāmu un neizdzēšamu norādi, piemēram “Ziedošanai”, “Labdarībai” u.c.  4. Tāpat noteikumu projektā ir paplašināts to organizāciju loks, kas varēs saņemt ziedošanai paredzēto pārtiku, ietverot arī Sociālo pakalpojumu sniedzēju reģistrā reģistrētas personas un pašvaldību sociālos dienestus.  5. Noteikumu projektā ir noteikts, ka pārtiku atļauts nodod ziedošanai ilgstošas sociālās aprūpes un sociālās rehabilitācijas institūcijām, ja attiecīgā pārtika atbilst Ministru kabineta 2012.gada 13.marta noteikumu Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” III pielikumā noteiktajām prasībām.  6. Noteikumu projektā ir precizēts, ka ziedotājs vai saņēmējs nodrošina ziedošanai paredzētās pārtikas izsekojamību un uzglabāšanas apstākļus atbilstoši marķējumā norādītajai informācijai un ka pārtika, kuru ziedo vai nodod ziedošanai, atbilst Regulas Nr.178/2002 14.pantā noteiktajām vispārējām nekaitīguma prasībām.  7. Lai patērētājs saņemtu pilnvērtīgu informāciju un varētu izdarīt apzinātu izvēli, ziedotājs vai saņēmējs pārtikas izdales vietā izvietos norādi par to, ka ziedošanai paredzētajai pārtikai ir beidzies minimālais derīguma termiņš, kas norādīts marķējumā “Ieteicams līdz…”.  8. Pēc iesaistīto institūciju priekšlikuma, noteikumu pielikums ir papildināts ar atsevišķām pārtikas grupām, kuras var nodot ziedošanai pēc minimālā derīguma termiņa beigām noteikumu pielikumā norādītajā izplatīšanas laikposmā.  9. Ja saņēmējs noteiktajā laikposmā nav izdalījis ziedošanai paredzēto pārtiku vai sociālo pakalpojumu sniedzējs nav izlietojis ziedoto pārtiku, tas ir atbildīgs par tās iznīcināšanu atbilstoši Ministru kabineta 2009. gada 7. jūlija noteikumos Nr.742 “Izplatīšanai nederīgas pārtikas turpmākās izmantošanas vai iznīcināšanas kārtība” noteiktajam.  10. Ziedotājs un saņēmējs var pieņemt lēmumu par to, vai iesaistīsies šo noteikumu projekta prasību izpildē vai ne. Tādējādi tas var pieņemt lēmumu par individuālu un brīvprātīgu vienošanos ar katru ilgstošās sociālās aprūpes iestādi par šāda pārtikas ziedojuma saņemšanu.  Atbilstoši noteikumu projekta 2. punktam pēc minimālā derīguma termiņa beigām nav pieļaujama zīdaiņiem un maziem bērniem paredzētās pārtikas ziedošana.  Noteikumu projekta 5. punkts paredz nosacījumu, ka ziedošanai paredzētā pārtika atbilst pārtikas aprites jomu regulējošajos normatīvajos aktos noteiktajām nekaitīguma prasībām. Tas nozīmē, ka savstarpējos līgumos pārtikas kvalitātes prasības atkārtoti nebūtu nosakāmas.  Noteikumu projekta pieņemšana pilnībā atrisinās minētās problēmas.  Stājoties spēkā noteikumu projektam, spēku zaudēs noteikumi Nr. 261. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:  1) pārtikas uzņēmumiem (patlaban PVD uzraudzības objektu datubāzē reģistrēti vairāk nekā 34 400 pārtikas uzņēmumu);  2) biedrībām, nodibinājumiem, reliģiskajām organizācijām, kas nodarbojas ar labdarību;  3) sociālo pakalpojumu sniedzējiem un pašvaldību sociālajiem dienestiem;  4) patērētājiem;  5) PVD.  Pašlaik pārtiku ziedo SIA “MAXIMA Latvija”, kurai ir noslēgts līgums ar sešām labdarības organizācijām.  Noteikumu projektā ietvertās prasības ir brīvprātīgas, tādēļ patlaban ir grūti paredzēt to uzņēmumu skaitu, kas izvēlēsies ziedot pārtiku tieši galapatērētājam vai noteikumu projektā minētajām organizācijām.  Tāpat grūti paredzēt sociālās aprūpes institūciju un pašvaldību sociālo dienestu skaitu, kurus ietekmēs noteikumu projektā ietvertās prasības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts veicina pārtikas pārpalikumu pārdali maznodrošinātajiem iedzīvotājiem un nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām.  Noteikumiem stājoties spēkā, pārtiku, kurai beidzies minimālais derīguma termiņš “Ieteicams līdz”, varēs ziedot arī tieši galapatērētājiem, kā arī ilgstošas sociālās aprūpes un sociālās rehabilitācijas institūcijai vai citam Sociālo pakalpojumu sniedzēju reģistrā reģistrētam sociālo pakalpojumu sniedzējam, ja ar pakalpojumu tiek nodrošināta klientu ēdināšana vai iespēja lietot līdzņemtu vai nodarbību laikā pagatavotu ēdienu.  Pārtika, kurai ir beidzies minimālais derīguma termiņš “Ieteicams līdz”, joprojām ir droši lietojama uzturā, ja ir ievēroti glabāšanas nosacījumi un nav bojāts tās iepakojums.  Tādējādi tiks mazināts pārtikas daudzums, kas nonāk atkritumos. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | 1. Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (turpmāk – Regula Nr. 178/2002).  2.Eiropas Parlamenta un Padomes 2004. gada 29. aprīļa Regula (EK) Nr. 852/2004 par pārtikas produktu higiēnu (turpmāk – Regula Nr. 852/2004). | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Regula 178/2002  Regula 852/2004 | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 178/2002 14. pants | | Noteikumu projekta 5.punkts | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Regulas Nr. 852/2004 II pielikuma I nodaļa | | Noteikumu projekta 7.2. apakšpunkts | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts publicēts Zemkopības ministrijas tīmekļvietnes sadaļā "Sabiedrības līdzdalība", tā informējot sabiedrību par projektu un dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" no 2020. gada 2. līdz 16. aprīlim tika ievietots Zemkopības ministrijas tīmekļvietnē (pieejams:  <https://www.zm.gov.lv/zemkopibas-ministrija/arhivetas-apspriesanas/ministru-kabineta-noteikumu-projekts-prasibas-partikas-izplatisanai-pe?id=905>) un Valsts kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>.  Noteikumu projekta sagatavošanas gaitā notika konsultācijas ar nozares pārstāvjiem. 2020. gada 22. janvāra sanāksmē “Lauksaimnieku organizāciju sadarbības padome”, “Latvijas Piensaimnieku centrālā Savienība”, “Latvijas Tirgotāju asociācija”, “Latvijas Pārtikas tirgotāju asociācija”, “Latvijas Pārtikas uzņēmumu federācija”, “Pārtikas banka “Paēdušai Latvijai””, “Pestīšanas armija” un uzņēmums “SIA MAXIMA Latvija” sniedza priekšlikumus nepieciešamajiem grozījumiem.  Noteikumu projekts 2020. gada 6. aprīlī nosūtīts saskaņošanai biedrībām “Lauksaimnieku organizāciju sadarbības padome”, “Zemnieku saeima”, “Latvijas Zemnieku federācija”, “Latvijas Maiznieku biedrība”, “Latvijas Piensaimnieku centrālā Savienība”, “Zivrūpnieku savienība”, “Latvijas Tirgotāju asociācija”, “Latvijas Pārtikas tirgotāju asociācija”, “Latvijas Pārtikas uzņēmumu federācija”, “Pārtikas banka “Paēdušai Latvijai””, “Ziedot.lv” un “Latvijas pilsoniskā alianse”, kā arī uzņēmumam SIA “MAXIMA Latvija”. |
| 3. | Sabiedrības līdzdalības rezultāti | Noteikumu projekta sagatavošanas gaitā “Lauksaimnieku organizāciju sadarbības padome”, “Latvijas Piensaimnieku centrālā Savienība”, “Latvijas Tirgotāju asociācija”, “Latvijas Pārtikas tirgotāju asociācija”, “Latvijas Pārtikas uzņēmumu federācija”, “Pārtikas banka “Paēdušai Latvijai””, “Pestīšanas armija” un uzņēmums “SIA MAXIMA Latvija” ierosināja atļaut pārtiku nodot ziedošanai tieši galapatērētājam un paplašināt organizāciju loku, kas to var saņemt.  Priekšlikumi tika ņemti vērā.  Noteikumu projekts 2020. gada 6. aprīlī nosūtīts saskaņošanai biedrībām “Lauksaimnieku organizāciju sadarbības padome”, “Zemnieku saeima”, “Latvijas Zemnieku federācija”, “Latvijas Maiznieku biedrība”, “Latvijas Piensaimnieku centrālā Savienība”, “Zivrūpnieku savienība”, “Latvijas Tirgotāju asociācija”, “Latvijas Pārtikas tirgotāju asociācija”, “Latvijas Pārtikas uzņēmumu federācija”, “Pārtikas banka “Paēdušai Latvijai””, “Ziedot.lv” un “Latvijas pilsoniskā alianse”, kā arī uzņēmumam SIA “MAXIMA Latvija”.  Iepriekšminētās organizācijas noteikumu projektu atbalsta bez iebildumiem.  Par Zemkopības ministrijas tīmekļvietnes www.zm.gov.lv sadaļā „Sabiedriskā apspriešana” publicēto noteikumu projektu komentāri nav saņemti.  Par Valsts kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti> publicēto noteikumu projektu komentāri nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Evardsone 67027629

[gunta.evardsone@zm.gov.lv](mailto:gunta.evardsone@zm.gov.lv)